b'\n_START_ARTICLE_\nGospod in sveti Peter\n_START_PARAGRAPH_\nGospod in sveti Peter je legenda iz zbirke Frana Mil\xc4\x8dinskega z naslovom Pravljice.\n_START_SECTION_\nVsebina\n_START_PARAGRAPH_\nGospod in sv. Peter sta se sprehajala po svetu in ravno takrat je to\xc4\x8da uni\xc4\x8dila vso \xc5\xbeito na polju. Sv. Peter ni mogel dojeti, kako lahko Gospod dopusti kaznovanje dobrih ljudi; pomislil je, da bi bilo vse druga\xc4\x8de, \xc4\x8de bi bil on Gospod. In tako je Gospodu poto\xc5\xbeil, da je naveli\xc4\x8dan biti sv. Peter. Gospod je videl v Petrove misli in je privolil v zamenjavo vlog. Tako je sv. Peter postal Gospod za en dan. Njegova prva preizku\xc5\xa1nja je bila, ko sta zajtrkovala poga\xc4\x8do, nasproti pa jima je pri\xc5\xa1lo la\xc4\x8dno dekle, katere zajtrk je bil v bo\xc5\xbejih rokah. In tako se je moral \xc5\xbealosten sv. Peter odre\xc4\x8di svojemu kosu poga\xc4\x8de in ga dati la\xc4\x8dnemu dekletu, Gospod ga je namre\xc4\x8d opomnil, da je zdaj on v vlogi boga. Ko sta pre\xc4\x8dkala potok je Gospod Petru naro\xc4\x8dil, naj vzdigne prst in komaj je Peter to storil, se mu je na prst obesil roj \xc4\x8debel in ena izmed njih ga je pi\xc4\x8dila. Peter je v jezi ves roj otresel v potok. Gospod ga je vpra\xc5\xa1al, \xc4\x8de je bilo prav, da je zaradi pika ene \xc4\x8debele pokon\xc4\x8dal ves roj in Petra je bilo stra\xc5\xa1no sram in ni odgovoril. Ko sta pre\xc4\x8dkala pa\xc5\xa1nik, sta sre\xc4\x8dala mlado pastirico, ki je pustila goske same na pa\xc5\xa1i, saj se ji je mudilo domov skrbeti za bolno mater v upanju, da bo na goske pazil bog. Tako je Gospod Petru rekel, da bo danes on pazil na goske. Medtem ko je Gospod sedel v hladni senci, se je Peter utrujeno podil za goskami na pripekajo\xc4\x8dem soncu ves dan. Ko se je pastirica vrnila, se je Peter truden zleknil pod hrast in poto\xc5\xbeil Gospodu, da no\xc4\x8de ve\xc4\x8d biti bog, a ta ga je zavrnil, \xc4\x8de\xc5\xa1 da mora po\xc4\x8dakati do polno\xc4\x8di, saj sta se namre\xc4\x8d zmenila za enodnevno zamenjavo vlog. Ko sta pri\xc5\xa1la v mesto, je bila \xc5\xbee no\xc4\x8d, zato sta v kr\xc4\x8dmi vpra\xc5\xa1ala za preno\xc4\x8di\xc5\xa1\xc4\x8de in takrat v kr\xc4\x8dmo stopi no\xc4\x8dni stra\xc5\xbear. Gospod ga vpra\xc5\xa1a, kdo namesto njega stra\xc5\xbei in ta mu odgovori, da do polno\xc4\x8di stra\xc5\xbei bog. Peter se je potuhnil in ni maral ni\xc4\x8d sli\xc5\xa1ati, a Gospod ga je spomnil, da je bog in da bo moral do polno\xc4\x8di \xc4\x8duvati ogenj in tatove po mestu. Ko se je Peter po polno\xc4\x8di utrujen vrnil, je Gospod \xc5\xbee sladko spal, a ga je Peter zbudil in rekel:\xc2\xa0\xc2\xbbBogme, raj\xc5\xa1i sem le Peter kakor bog!\xc2\xab\n_START_SECTION_\nLiterarni liki\n_START_PARAGRAPH_\nV legendi imata glavni vlogi bog ter sveti Peter, vklju\xc4\x8deni so pa tudi: la\xc4\x8dno dekle, mlada pastirica ter no\xc4\x8dni stra\xc5\xbear. Najbolj aktivna sta bog in Sveti Peter, ki sta tudi junaka zgodbe. Ostale osebe so bolj ali manj pasivne, kajti svoje delo prepu\xc5\xa1\xc4\x8dajo bogu. Vklju\xc4\x8denih pa je tudi nekaj \xc5\xbeivali, s katerimi bog preizku\xc5\xa1a svetega Petra.'